Pia Gjellerup (S), 2006-05-30:
I onsdags, da vi sidst på eftermiddagen sluttede arbejdet i Kommunaludvalget,
forelå der et tilbud om at løse det problem, som vi på det tidspunkt havde noteret os og gættede var det mest ømme punkt med hensyn til at undgå kommunebrud, og som højre side af det politiske spektrum havde peget på.
Men jeg skal også sige til almindelig oplysning, at når vi måtte gætte, var det, fordi vi ikke havde kunnet lokke ud af V, K og O, hvad der var vigtigst for dem.
Men det er blevet dokumenteret, at Socialdemokratiet har villet strække sig, og senest er det også blevet dokumenteret, at Enhedslisten har villet strække sig for at nå frem til en løsning, også angående den d’Hondtske valgmåde.
Det er i øvrigt fuldstændig uforståeligt, at et flertal i Folketinget afviser at sikre, at der ikke sker overrepræsentation af et parti.
Det er mig fuldstændig uforståeligt, men det var altså ikke det, der forelå, og vi har set flere partier strække sig for at blive i den ånd, som hele arbejdet om valgkredsene er blevet udført i indtil i går eftermiddags.
I går eftermiddags viste det sig så, at det ikke er nok, at den anden part strækker sig.
Nej, man vil have alle sine egne ønsker opfyldt.
Vi talte videre om det, og jeg refererede til, i hvilken smerteorden vi havde de ændringer, der skulle laves, men det gjorde ikke noget indtryk på højre side.
Men den havde man jo ikke lavet i de 3½ minut, man var uden for døren, den havde man lavet forinden.
Ifølge den aftale vil man have det hele.
Men i det øjeblik, man siger, at man vil have det hele, har man jo sat sig ud over enigheden og sat sig ud over hele det arbejde, der var blevet gjort for at bøje synspunkterne mod hinanden og afveje hensynet til vælgerne, hensynet til partiforeningerne og hensynet til kandidaterne, og Socialdemokratiet stemmer derfor imod det ændringsforslag, der ikke kunne opnås en aftale om i Kommunaludvalget.
Vi var parat til at strække os, men når vi ikke får noget til gengæld, er der jo ikke noget grundlag for at lave en aftale, og derfor er der ingen aftale.
Vi stemmer derfor imod de fire ændringsforslag, der skaber mindre vælgerindflydelse og meget store forskelle på opstillingskredsenes størrelse.
Her sagde han: »I det omfattende arbejde har det inden for den enkelte storkreds været tilstræbt at gøre opstillingskredsene lige store.
Og lad mig sige med det samme, at det ikke er lykkedes hele vejen igennem, men at vi har gjort os de ihærdigste anstrengelser.«
Det er fuldstændig rigtigt, at hr. Nødgaard sagde det ved førstebehandlingen.
Han er kommet på helt andre tanker siden, men ved førstebehandlingen var det altså et spørgsmål om hensynet til størrelsen og en ensartet størrelse af kredsene, og jeg må beklage over for hr. Poul Nødgaard, at jeg kan huske det.
Når hr. Poul Nødgaard er vred over, at jeg ved noget, er det altså, fordi jeg kan huske noget, og jeg beklager egentlig, at det ikke er overgået hr. Poul Nødgaard i samme omfang, men så kan vi jo heldigvis bruge skriftstederne.
Det, som flertallet har gjort sig umage for, er at skabe opstillingskredse af endog ekstremt forskellig størrelse i Østjylland, og derfor stemmer vi imod.
Det er ikke noget, man kan være stolt af, i hvert fald ikke hvis man vil varetage vælgernes interesse.